Twee bejaarde egpare in twee voorvalle op Tuinroete aangevalTwee bejaarde egpare is sedert Sondag in twee afsonderlike voorvalle naby George aangeval. Kaptein Bernadine Steyn, ŉ polisiewoordvoerder van die Wes-Kaap, sê in die laaste voorval het vier mans Maandagaand die agterdeur van ŉ 82-jarige man en vrou se huis in Wildernis oopgebreek terwyl hulle geslaap het. “Die mans het die egpaar aangeval en beseer. Verskeie items, waaronder ŉ selfoon, geld en ŉ beursie, is gesteel,” het Steyn gesê. Die slagoffers is in ŉ stabiele toestand na ŉ hospitaal in George geneem. Dit volg nadat ŉ 81-jarige man en sy 73-jarige vrou Sondagaand omstreeks 22:30 in ŉ soortgelyke voorval in hul huis in George aangeval is. “Die rowers het die egpaar in hul slaapkamer oorval. Die man het wonde aan sy hande, arms, nek en gesig opgedoen. Die vrou het wonde aan haar gesig en maag opgedoen.” Dit is nog nie bekend of die voorvalle verband hou nie. Die polisie ondersoek die sake.